Na temelju članka 26. i 27. Zakona o radu (NN 93/14 i 127/17) članka 71. Statuta škole , a sukladno Općoj uredbi o zaštiti osobnih podataka (EU 2016/679) i Zakona o provedbi Opće uredbe o zaštiti osobnih podataka (Narodne novine broj: 42/18.) Školski odbor nakon prethodnog savjetovanja sa sindikalnim povjerenikom na sjednici održanoj dana 18. prosinca 2018. donosi

 **PRAVILNIK O KORIŠTENJU SUSTAVA VIDEONADZORA**

**I. OPĆE ODREDBE**

Članak 1.

(1) Škola kao poslodavac – voditelj obrade podataka može koristiti videonadzor sukladno Zakonu o provedbi opće uredbe o zaštiti osobnih podataka, Zakonu o zaštiti na radu te podzakonskim aktima kojima se regulira zaštita osobnih podataka i provedba sustava tehničke zaštite.

(2) Prilikom prikupljanja, pohranjivanja čuvanja i korištenja podataka prikupljenih videonadzorom voditelj obrade – škola je dužna zaštititi podatke sukladno uredbi (EU) 2016 679 EUROPSKOG PARLAMENTA I VIJEĆA od 27.travnja 2016. godine o zaštiti pojedinaca u vezi s obradom osobnih podataka i slobodnom kretanju takvih podataka te o stavljanju izvan snage Direktive 95/46EZ (Opća uredba o zaštiti podataka) i Zakonu o provedbi opće uredbe o zaštiti podataka te podzakonskim propisima.

Članak 2.

(1) Ovim Pravilnikom o korištenju sustava video nadzora (dalje u tekstu: Pravilnik) u **Medicinskoj školi** **Bjelova**r (dalje u tekstu: Škola) definira se svrha i opseg podataka koji se prikupljaju, način i vrijeme čuvanja, te uporaba snimljenih podataka, zaštita prava učenika i ostalih korisnika usluga Škole, radnika i svih drugih osoba koje borave u Školi.

 (2) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(3) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**II. SVRHA VIDEO NADZORA**

Članak 3.

(1) Obrada osobnih podataka putem video nadzora može se provoditi samo u svrhu koja je nužna i opravdana za zaštitu osoba i imovine, ako ne prevladavaju interesi ispitanika koji su u suprotnosti s obradom podataka putem video nadzora.

(2) Sustav video nadzora koristi se zbog zaštite sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva, te imovine koja služi za pohranjivanje i obradu podataka.

(3) Sustav video nadzora, uz navedeno u stavku 2. ovoga članka, koristi se i za sprečavanje protupravnih radnji usmjerenih prema školskoj imovini od krađe, oštećenja, uništenja i sl.

(4) Snimke koje su snimljene sustavom video nadzora mogu se isključivo koristiti za navedeno u stavku 2. i 3. ovoga članka.

**III. OPSEG, NAČIN I VRIJEME ČUVANJA PODATAKA**

Članak 4.

(1) Sustav video nadzora snima prostor Škole od 0-24 sata, sve dane u tjednu.

(2) Sustav video nadzora snima isključivo prostor Škole (vanjski/ulazni prostor Škole, predvorje Škole, školske hodnike u prizemlju i katu).

(3) Videonadzor radnih prostorija ne smije obuhvaćati prostorije za odmor, osobnu higijenu i presvlačenje

(4) Pravo pristupa osobnim podacima prikupljenim putem video nadzora ima odgovorna osoba ravnatelj Škole i osoba koju ravnatelj ovlasti.

 (5) Osobe iz stavka 3. ovog članka koje imaju pravo pristupa video snimkama daju izjavu o povjerljivosti u kojoj se obvezuju da će sve osobne podatke koje saznaju iz video snimki čuvati kao poslovnu tajnu kako za vrijeme radnog odnosa kod Poslodavca tako i nakon prestanka radnog odnosa.

(6) Pristup podacima iz stavka (3) ovoga članka imaju nadležna tijela u okviru obavljanja poslova iz svojeg zakonom utvrđenog djelokruga.

Članak 5.

 (1) Snimke dobivene putem video nadzora mogu se čuvati najviše šest (6) mjeseci, osim ako je drugim zakonom propisan duži rok čuvanja ili ako su dokaz u sudskom, upravnom ili drugom istovrijednom postupku.

(2) U slučajevima počinjenja kaznenog djela, oštećenja ili uništavanja imovine i sl., prikupljeni podaci o takvom događaju mogu se sačuvati kao dokazni materijal te na zahtjev ustupiti pravosudnim i policijskim tijelima.

**IV. ZAŠTITA PRAVA UČENIKA, RADNIKA I SVIH DRUGIH OSOBA KOJE BORAVE U ŠKOLI**

Članak 6.

(1) Škola je dužna označiti da je objekt odnosno pojedini prostor Škole te vanjska površina pod video nadzorom.

 (2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**V. ZAVRŠNE ODREDBE**

Članak 7.

Ovaj Pravilnik stupa na snagu osmog dana od dana objave na oglasnoj ploči Škole.

 PREDSJEDNIK ŠKOLSKOG ODBORA:

 Snježana Pašalić

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pravilnik je objavljen na oglasnoj ploči dana 18. prosinca 2018., a stupio je na snagu 26. prosinca 2018. godine.

 RAVNATELJICA :

 Biljana Balenović, mag.med.biochem.

 \_\_\_\_\_\_\_\_\_\_\_\_\_\_\_\_\_\_\_\_\_\_\_

 KLASA: 003-05/18-01/07

 URBROJ: 2103-65-01-18-1

 U Bjelovaru 18. prosinca 2018. godine